
[image: image1.jpg]




ΠΡΟΣ

Τους Φαρμακοποιούς

όλης της χώρας

Συνάδελφοι,

Την 23η Μαΐου ξεκινήσαμε μια πολύ μεγάλη προσπάθεια. Αναστείλαμε την επί πιστώσει χορήγηση φαρμάκων στους ασφαλισμένους του ΕΟΠΥΥ ζητώντας :

1. Την εξόφληση των συνταγών Μαρτίου.

2. Τη διασφάλιση της δυνατότητας εμπρόθεσμης εξόφλησης των συνταγών  Απριλίου.

3. Την καταβολή των οφειλομένων προηγούμενων ετών (προ ΕΟΠΥΥ : ΟΠΑΔ, ΔΕΗ, κλπ)

4. Την αύξηση της χρηματοδότησης του ΕΟΠΥΥ για να καταστεί βιώσιμος.

Τα σημεία 3 και 4 γνωρίζαμε ότι δεν είναι προς άμεση επίλυση αλλά οφείλαμε να τα θέσουμε γιατί είναι κρίσιμα.

Η συμμετοχή των συναδέλφων στην κινητοποίηση υπήρξε πολύ μεγάλη.

 Εκτός από κάποιες πολύ μικρές εξαιρέσεις – και όπως πάντα από πλευρές που ασκούν μόνο κριτική, χωρίς ίχνος αυτοκριτικής – η συντριπτική πλειοψηφία συμμετείχε στην κινητοποίηση με πίστη για το δίκαιο των αιτημάτων.

 Ο ΠΦΣ παράλληλα εκτός από τις καθημερινές παρουσίες εκπροσώπων του στα ΜΜΕ διοργάνωσε και ειδική συνέντευξη τύπου όπου ο Πρόεδρος παρουσίασε όλες τις πτυχές του προβλήματος και τα γενεσιουργά αίτια που οδήγησαν τον ΕΟΠΥΥ στη σημερινή κατάσταση. 

Στη συνέντευξη τύπου  παρέστησαν εκπρόσωποι των κομμάτων, οι οποίοι και εξέφρασαν τις απόψεις τους για το επίμαχο ζήτημα.

Συγχρόνως είχαμε  συναντήσεις με τις  ηγεσίες  όλων σχεδόν των κομμάτων.

Με την πάροδο των ημερών και όσο η πίεση των γεγονότων αυξάνονταν, το θέμα της κινητοποίησης μας κατέλαβε την πρώτη θέση στην ειδησιογραφία αναδεικνύοντας το σαν το κυρίαρχο ζήτημα της προεκλογικής περιόδου.

Παράλληλα τέθηκε -  όχι από τη δική μας πλευρά -  το θέμα των φαρμάκων που διατίθενται από τα φαρμακεία του ΕΟΠΥΥ και η αδυναμία εξυπηρέτησης των βαρέως πασχόντων.

 Σύντομα ξεκαθαρίσαμε σε επικοινωνιακό επίπεδο ότι για την ταλαιπωρία των καρκινοπαθών και λοιπών βαρέως πασχόντων ασθενών δεν ευθύνεται η δική μας κινητοποίηση, αλλά αντιθέτως και τα δύο προβλήματα έχουν την ίδια αφετηρία, δηλαδή την υποχρηματοδότηση του ΕΟΠΥΥ.

 Την ίδια χρονική στιγμή αναγγέλθηκε και η εισαγγελική παρέμβαση για αναζήτηση τυχόν ευθυνών για έκθεση σε κίνδυνο της υγείας ασθενών. 

Όλες αυτές τις πτυχές από τις επιπτώσεις της κινητοποίησης μας το ΔΣ του Π.Φ.Σ  τις αντιμετώπισε με σύνεση, ψυχραιμία, αποφασιστικότητα και προαποφασισμένη τακτική και στρατηγική, αντλώντας δύναμη από το σύνολο σχεδόν των Συλλόγων που στήριξαν από τη πρώτη στιγμή την  κινητοποίηση.

Σήμερα, περίπου 20 ημέρες από την έναρξη της πολύ μεγάλης αυτής κινητοποίησης, που αφορά ουσιαστικά την φαρμακευτική περίθαλψη σχεδόν όλου του ελληνικού πληθυσμού, μπορούμε να  κάνουμε έναν σύντομο απολογισμό.

1. Πραγματοποιήθηκε - έστω σταδιακά - η πλήρης εξόφληση των συνταγών  Μαρτίου αξίας 273.000.000€.

2. Δρομολογήθηκε η εξόφληση των συνταγών Απριλίου. Συγκεκριμένα ήδη έχει πληρωθεί το 50% (122 εκατ. ευρώ).

3. Η εξόφληση των παλαιών οφειλομένων δεν μπορεί να γίνει από την παρούσα Υπηρεσιακή Κυβέρνηση, διότι συνδέεται με την δανειακή σύμβαση. Η παροχή δυνατότητας συμψηφισμού με τις υποχρεώσεις μας προς την εφορία απαιτεί νομοθετική ρύθμιση, δηλ. Βουλή σε λειτουργία.

4. Η ανάγκη επαρκούς χρηματοδότησης του ΕΟΠΥΥ, που σαφώς είναι θέμα της επόμενης κυβέρνησης, τέθηκε ως πρωταρχικός στόχος όλων των κομμάτων με τον πιο έντονο τρόπο.

5. Το κυριότερο όμως στοιχείο απολογισμού των κινητοποιήσεων μας, έχει να κάνει με άυλες και μη μετρήσιμες  παραμέτρους. Ποιες είναι αυτές ; Αποδείξαμε και προς όλα τα κόμματα ότι στο μέλλον όταν προειδοποιούμε για αναστολή της επί πιστώσει χορήγησης φαρμάκων θα πρέπει να σημάνει συναγερμός σε κυβερνητικό επίπεδο – όποια και να είναι η Κυβέρνηση - διότι δεν είναι καθόλου εύκολο για οποιονδήποτε Υπουργό Υγείας ή Οικονομικών να αντέξει ξανά μια ανάλογη κινητοποίηση.

Αποδείξαμε προς όλους αυτούς που σε υψηλό επίπεδο – πίστευαν  ότι μπλοφάρουμε και δεν θα κινητοποιηθούμε , ότι απλώς «έπεσαν έξω» και είχαν κακούς συμβουλάτορες. 

Αποδείξαμε τέλος ότι η πολύμηνη συστηματική επικοινωνιακή τακτική μας έχει αποδώσει, αφού η κοινωνία παρά την πολύ δύσκολη οικονομική συγκυρία επέδειξε κατανόηση σε πολύ μεγάλο βαθμό.   

Με βάση αυτά τα δεδομένα το ΔΣ του ΠΦΣ και με συμμετοχή μεγάλου αριθμού Προέδρων Φαρμακευτικών Συλλόγων απεφάσισε να αναστείλει την κινητοποίηση και να επαναρχίσουμε την χορήγηση φαρμάκων με πίστωση στους ασφαλισμένους του ΕΟΠΥΥ. 

Η αναστολή των κινητοποιήσεων ισχύει μέχρι την 25 Ιουνίου , ημέρα που λήγει η προθεσμία εξόφλησης των συνταγών Απριλίου , εάν φυσικά μέχρι τότε δεν έχει εξοφληθεί το 100%.

Κατ΄αυτόν τον τρόπο αποφεύγουμε ενδεχόμενες νομικές περιπλοκές, αποδεικνύουμε ότι κίνητρο μας δεν είναι η επαναστατική γυμναστική αλλά η διεκδίκηση συγκεκριμένων στόχων με συγκεκριμένη τακτική. 

· Κεφαλαιοποιούμε  ότι θετικό πετύχαμε στη διάρκεια της 20ήμερης κινητοποίησης, ανασυντάσσουμε τις δυνάμεις μας, εντοπίζουμε και διορθώνουμε τις αδυναμίες μας, δίνουμε διέξοδο στην πίεση της κοινωνίας και επανερχόμαστε μετά τις εκλογές να ζητήσουμε από την νέα Κυβέρνηση και τις πολιτικές δυνάμεις που θα τη στηρίξουν να υλοποιήσουν τις προεκλογικές τους δεσμεύσεις. 

· Δεν διακατεχόμαστε από καμία αγωνία να αποδείξουμε πόσο «αγωνιστές» ή πόσο «επαναστάτες» είμαστε. 

· Δεν προσβλέπουμε στο εφήμερο χειροκρότημα, ούτε το διεκδικήσαμε, ούτε μας ικανοποιεί. Προσβλέπουμε στην κατοχύρωση των συμφερόντων του κλάδου τόσο των βραχυπρόθεσμων, όσο και των μακροπρόθεσμων. 

Ο μαξιμαλισμός σαν τρόπος σκέψης και δράσης ούτε μας εκφράζει, ούτε θα τον ακολουθήσουμε ποτέ. 

Άλλωστε μέσα από τέτοιες συμπεριφορές οδηγήθηκαν σε οδυνηρές και μακροχρόνιες ήττες μεγάλοι  συνδικαλιστικοί φορείς (ΟΛΜΕ, Πανεπιστημιακοί, ΔΕΗ, Ολυμπιακή κλπ.)

Θα ακολουθούμε πάντοτε τον δρόμο της διεκδίκησης με σύνεση, με μέτρο και χωρίς κραυγές μα πάνω απ΄όλα προσβλέποντας στην διατήρηση της ενότητας του κλάδου που είναι το στοιχειώδες και απολύτως απαραίτητο για την αυριανή ημέρα. 

Κατανοούμε πλήρως την αγωνία όλων των συναδέλφων για την κάλυψη όλων των υποχρεώσεων μας, των επιταγών κλπ.

Έχουμε προτείνει σε όλους να ρυθμίσετε τις επιταγές σας σύμφωνα με τις πληρωμές του ΕΟΠΥΥ ώστε να μπορείτε να αντεπεξέλθετε.

Αυτό βεβαίως είναι απόφαση του καθενός από εσάς.

Ακόμη έχουμε αποφασίσει να «αυτοματοποιήσουμε» τις κινητοποιήσεις στην περίπτωση που ο ΕΟΠΥΥ αποδειχθεί ασυνεπής.

Τέλος έχουμε συστήσει σε Συλλόγους με ιδιαίτερα προβλήματα  πχ. ΔΕΗ, Οίκος Ναύτου, να διεκδικήσουν τα οφειλόμενα με δικές τους αποφάσεις.

Με την ευκαιρία της επικοινωνίας μας θέλουμε να ξεκαθαρίσουμε κάτι:

Ο ΠΦΣ είναι η ενιαία νόμιμη θεσμική Πανελλαδική έκφρασή μας, συντονίζει όλους τους φαρμακευτικούς Συλλόγους και μας εκπροσωπεί σε Εθνικό και Ευρωπαϊκό επίπεδο. 

Κανένας Σύλλογος δεν βρίσκεται σε αντίθεση με τον ΠΦΣ. 

Πάντα στους μεγάλους αγώνες υπάρχουν διαφορετικές προσεγγίσεις για τις μορφές πάλης αλλά αυτό δεν μπορεί να οδηγεί σε πολυδιάσπαση και σε αλληλοκατηγορίες για «αγωνισταράδες», «πουλημένους», «προδότες» κλπ.

Μας ενώνει ένα και μοναδικό μήνυμα: 

Αγωνιζόμαστε για το συμφέρον του Ελληνικού φαρμακείου, της  Δημόσιας περίθαλψης και του Έλληνα ασφαλισμένου.

Συναδελφικά,

Ο ΠΡΟΕΔΡΟΣ




                
   Ο ΓΕΝΙΚΟΣ ΓΡΑΜΜΑΤΕΑΣ

ΘΕΟΔΩΡΟΣ ΑΜΠΑΤΖΟΓΛΟΥ




ΔΗΜΗΤΡΙΟΣ ΚΑΡΑΓΕΩΡΓΙΟΥ

ΕΛΛΗΝΙΚΗ ΔΗΜΟΚΡΑΤΙΑ


ΥΠΟΥΡΓΕΙΟ ΥΓΕΙΑΣ ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ


ΠΑΝΕΛΛΗΝΙΟΣ ΦΑΡΜΑΚΕΥΤΙΚΟΣ ΣΥΛΛΟΓΟΣ


ΝΠΔΔ








Αθήνα, 	 15/6/2012	





Αριθμ.  Πρωτ.   1991

